რონი ო’სალივანი
რონალდ ანტონიო „რონი“ ო’სალივანი (ინგლ. Ronnie O'Sullivan; დ. 5 დეკემბერი, 1975) — ინგლისელი პროფესიონალი სნუკერისტი. ცნობილია სწრაფი თამაშის სტილით. თამაშის მრავალი დამკვირვებლის მოსაზრებით, იგი სნუკერის ისტორიაში ერთ-ერთი ყველაზე ნიჭიერი მოთამაშეა. რონიმ თავისი პირველი სენჩერი-ბრეიკი 10 წლის ასაკში გააკეთა, ხოლო პირველი მაქსიმალური ბრეიკი — 15 წლისამ. 1992 წელს, 16 წლისა პროფესიონალი სნუკერისტი გახდა. მალევე მან მიიღო მეტსახელი „რაკეტა“ (ინგლ. The Rocket). 17 წლისა და 358 დღის ასაკში მან გაიმარჯვა 1993 წლის დიდი ბრიტანეთის ჩემპიონატში, რითიც გახდა ყველაზე ახალგაზრდა მოთამაშე, რომელმაც სნუკერის პროფესიონალური რეიტინგული ტურნირი მოიგო. ეს რეკორდი დღემდე მას ეკუთვნის. იგი აგრეთვე ყველაზე ახალგაზრდა მოთამაშეა, რომელმაც მასტერსი მოიგო (1995 წელს, 19 წლისა და 69 დღის ასაკში). ო’სალივანის რეკორდი სამმაგი გვირგვინის ტურნირებზე ითვლის შვიდ მსოფლიო ჩემპიონატს (2001, 2004, 2008, 2012, 2013, 2020, 2022), შვიდ მასტერსს (1995, 2005, 2007, 2009, 2014, 2016, 2017) და შვიდ დიდი ბრიტანეთის ჩემპიონატს (1993, 1997, 2001, 2007, 2014, 2017, 2018). სტივენ ჰენდრის, რეი რიარდონისა და სტივ დეივისის შემდეგ იგი მეოთხე მოთამაშეა, ვისაც სნუკერის თანამედროვე ეპოქაში ყველაზე მეტი მსოფლიო ჩემპიონატი აქვს მოგებული. ყველაზე მეტი რეიტინგული ტიტულის მფლობელთა შორის იგი მეორე ადგილს იკავებს 34 გამარჯვებით. კარიერაში მოპოვებული £10 მილიონიანი ფულადი ჯილდოს ოდენობით იგი პირველი მოთამაშეა ამ მაჩვენებლით. 2002-2003 და 2009-2010 წლების სეზონებს შორის იგი ხუთჯერ იყო მსოფლიო რეიტინგში პირველი. მისი სხვა მიღწევები მოიცავს პრემიერლიგის ათ ტიტულს და ინგლისის ნაკრებთან ერთად 2000 წლის ერთა თასის მოპოვებას. ყველაზე მეტი სენჩერი ბრეიკის მფლობელთა სიაში იგი 787 სენჩერი ბრეიკით პირველ ადგილს იკავებს. მას ეკუთვნის პროფესიონალურ ტურნირებში ყველაზე მეტი მაქსიმალური ბრეიკის რეკორდი (13 მაქსიმალური ბრეიკით). 1997 წლის მსოფლიო ჩემპიონატზე მან დაამყარა ყველაზე სწრაფი მაქსიმალური ბრეიკის რეკორდი — 5 წუთი და 20 წამი. მრავალრიცხოვანი გამოკითხვებისა და სპეციალისტების უმრავლესობის აზრით, რონი XXI საუკუნის ყველაზე პოპულარული სნუკერისტია. საიტ cuetracker.net-ის სტატისტიკის თანახმად, მატჩების მიხედვით ო’სალივანი სნუკერის ისტორიაში ყველაზე წარმატებული მოთამაშეა. ჩატარებული მატჩების საერთო რაოდენობიდან მის ანგარიშზეა თითქმის 74 %-იანი გამარჯვებების მაჩვენებელი, რაც ნებისმიერი სხვა პროფესიონალი (დამწყებისაც კი) სნუკერისტის მაჩვენებელზე მეტია, უახლოეს მიმდევრებს კი ასეთი მაჩვენებლები აქვთ: ჯონ ჰიგინსი (68.81 %) და სტივენ ჰენდრი (68,8 %). გარდა ამისა, ამავე სტატისტიკის თანახმად რონი ო’სალივანი ერთადერთი პროფესიონალია, რომელმაც ჩატარებული პარტიებიდან 60%-ზე მეტი მოიგო (60.8%)